Производството е по реда на чл. 375 във връзка с чл. 378 от НПК и е образувано с Постановление на Районна прокуратура – Б. от 27.03.2018 г., с което е предложено обвиняемия Д. Й. Г.,  [дата на раждане]  в Б., живущ в [населено място],  [жк]в Ю. „Н. Р.” - Б., ЕГН [ЕГН], да бъде освободен от наказателна отговорност с налагане на административно наказание по реда на чл. 78а от НК за извършено от него престъпление по чл.345, ал. 2 от НК, а именно за това, че на 11.03.2018 г. около 14:20 часа в [населено място], по ул. К. О.“ в посока ул. „Искър“, е управлявал моторно превозно средство – лек автомобил марка и модел „Фиат Стило“ с рама №  , което не е регистрирано по надлежния ред.
В съдебно заседание Районна прокуратура Б., чрез прокурор К. намира обвинението за доказано по безспорен и категоричен начин, като моли съдът да признае обвиняемия за виновен по повдигнатото му обвинение, като на основание чл.78а от НК го освободи от наказателна отговорност, като му наложи административно наказание „глоба“ в минимален размер.
Обвиняемия Г. се явява в съдебно заседание лично и с адвокат К., като не оспорва и потвърждава обстоятелствената част на процесното предложение, признава се за виновен и моли съдът да му наложи минимално административно наказание. Процесуалният му представител намира обвинението за установено по безспорен и категоричен начин, като моли съдът на основание чл.78а от НК и предвид множеството смекчаващи вината на обвиняемия обстоятелства, изказаното критично отношение към стореното и съжаление за извършеното от него деяние, да му наложи административно наказание „глоба“ в минимален размер.
Съдът като съобрази доказателствата по делото, изявленията на страните и Закона приема за установено от фактическа страна следното:
На 11.03.2018 г. обвиняемият Д. Й. Г., ЕГН [ЕГН] бил помолен от баща му – Й. С. Г. да закара лек автомобил марка и модел „Фиат Стило“ с рама №  , който бил без регистрационни табели, въпреки че бил внесен в България преди около три години, до негов познат. Обвиняеми Д. Й. Г. се съгласил и от базата на баща му, находяща се на ул. „Покровнишко шосе“ в Б. започнал да управлява автомобила въпреки, че знаел, че същият е без регистрационни табели, за да го закара до негов познат - свидетеля А. Г. на съхранение под навес на ул. „Осогово“, което място се намирало на повече от километър от базата от където бил тръгнал. Свидетелят А. Г. по същото време на 11.03.2018 г. управлявал от пред автомобил „Рено Сценик“ с рег.  [рег.номер на МПС] , а след него се движел обвиняем Д. Г., като управлявал процесния лек автомобил  „Фиат Стило“.
Около 14:20 часа в Б., до като се движел обвиняемия Д. Г. с лекия автомобил в посока на движение по ул. „Климент Охридски“ в посока ул. „Искър“ бил спрян за проверка от служители на 01 РУ – Б., а именно свидетелите П. Х. К. и М. Г. Н.. При извършената проверка полицейските служители установили, че лекия автомобил, който се управлявал от Г. марка и модел „Фиат Стило“, бял на цвят, с рама №  е без регистрационни табели, тъй като не е регистриран по съответния ред. Извикали за съдействие служители от АП по БД при ОД на МВР – Б. – свидетелите М. М. и В. Л., които съставили на обвиняемия Д. Г. акт за установяване на административно нарушение серия Д № 558026/11.03.2018 г., след което същия бил конвоиран до 01 РУ - Б..
Представеното писмо рег. № 1116р-2343 от 13.03.2018 г. на Началника на сектор Пътна полиция при ОДМВР – Б. се установява, че към 13.03.2018 г. в сектор Пътна полиция при ОДМВР – Б. няма данни МПС марка „Фиат Стило“ с рама №  да е регистриран в сектор Пътна полиция при ОДМВР – Б., като същото подлежи на регистрация по реда на Наредба № 1-45/2000 година на МВР и за управлението му се изисква съответна категория правоспособност.
От приложеното свидетелство за съдимост на обвиняемият се установява, че същият не е осъждан и не е освобождаван от наказателна отговорност с налагане на административно нарушение по реда на чл.78а от НК.
Видно от декларация за семейно и материално положение и имотно състояние същият не получава доходи от трудова дейност, притежава единствено гараж.
От представеното Уверение № 569/20.03.2018 г. се установява, че обвиняемия Г. е студент в редовна форма на обучение, втори курс  в Ю. „Н. Р.“ – Б..
Възприетата фактическа обстановка съдът установи след внимателен анализ на гласните и писмени доказателства, събрани по делото, както и обясненията на обвиняемия, дадени органа на досъдебното производство. Последните са годно доказателствено средство, освен средство за защита и съдът ги кредитира, тъй като са логични и последователни и се подкрепят от останалите доказателства по делото.
При така установената фактическа обстановка, съдът намира, че обвиняемият Д. Й. Г. от обективна страна е осъществил изпълнителното деяние на престъплението по чл.345,  ал.2 от НК, като на 11.03.2018 г. около 14:20 часа в [населено място], по ул. К. О.“ в посока ул. „Искър“, е управлявал моторно превозно средство – лек автомобил марка и модел „Фиат Стило“ с рама № , което не е регистрирано по надлежния ред. Процесния автомобил подлежи на регистрация по съответния ред в Република България, установен с Наредба № 1-45/2000 година на МВР, видно от писмо рег. № 1116р-2343 от 13.03.2018 г. на Началника на сектор Пътна полиция при ОДМВР – Б.. С действията си обвиняемия е осъществила изцяло състава на престъплението, за което му е повдигнато обвинение. Същият към момента на проверката на 11.03.2018г. около 14.20 часа в Б. по ул. К. О.“ в посока ул. „Искър“, е управлявал моторно превозно средство – лек автомобил марка и модел „Фиат Стило“ с рама № , което не е регистрирано по надлежния ред. Безспорно е обстоятелството, че именно Г. е управлявал МПС преди да е регистриран по съответния ред и към момента на направената му проверка, което не се отрича и от самия обвиняем. Престъплението е довършено, като престъпният резултат е настъпил с фактическото управление на нерегистриран автомобила от обвиняемия.
От субективна страна деянието е извършено от обвиняемия Г. при условията на пряк умисъл, като той е съзнавала общественоопасния характер на действията, които е извършил като управлява нерегистриран по съответния ред лек автомобил и то в населеното място. Г. е съзнавал, че това не е законоустановеният ред за регистриране и управления на въпросният мотоциклет, но въпреки това се е съгласил с настъпване на общественоопасният резултат. Обвиняемият е предвиждал общественоопасните последици, съзнавал е общественоопасния характер на деянието си и е искал тяхното настъпване, като целта му е била да управлява лекия автомобил без същия да е регистриран.
Като причина за извършване на престъплението следва да се отчетат пренебрежителното отношение на обвиняемия към установения правен ред. При преценката си за освобождаване на Г. от наказателна отговорност и налагането на административно наказание съдът намира, че са налице всичките законоустановени и кумулативно необходими от закона предпоставки на чл.78а ал.1 от НК. За извършеното престъпление, законодателят е предвидил налагане на наказание “лишаване от свобода” до една година или глоба от петстотин до хиляда лева. Обвиняемия е с чисто съдебно минало и не е осъждан за престъпления от общ характер, както и не е освобождаван от наказателна отговорност с налагане на административно наказание. От престъплението не са настъпили имуществени вреди, а и такива не са елемент от състава по отношение на разглежданото престъпление.
При определяне на административното наказание съдът съобрази материалното положение, направените самопризнания от обвиняемия, младата му възраст, съжалението и критичното му отношение към стореното и желанието с действията си да допринесе за разкриване на обективната истина по делото, обстоятелството, че е студент, като счита, че наказанието “глоба”, предвидено в чл. 78а, ал.4 от НК следва да бъде в минимален размер от 1000 лева, постановено при абсолютен превес на смекчаващи отговорността обстоятелства и при липса на отегчаващи такива.

Водим от горното, въз основа на закона и доказателствата и на основание чл.345 във връзка с чл.78а ал.1 от НК и във връзка с чл.378 ал.4 т.1 от НПК, СЪДЪТ 

Р   Е   Ш   И  :

	ПРИЗНАВА обвиняемия Д. Й. Г.,  [дата на раждане]  в Б., живущ в [населено място],  [жк],  Ю. „Н. Р.” -Б., ЕГН [ЕГН], за ВИНОВЕН в това, че на 11.03.2018 г. около 14:20 часа в [населено място], по ул. К. О.“ в посока ул. „Искър“, е управлявал моторно превозно средство – лек автомобил марка и модел „Фиат Стило“ с рама № , което не е регистрирано по надлежния ред - престъпление по чл.345, ал.2 от НК, поради което и на основание същият законов текст във връзка с чл.78а ал.1 от НК го ОСВОБОЖДАВА от наказателна отговорност, като му НАЛАГА административно наказание „Глоба“ в размер на 1000 (хиляда) лева.
	РЕШЕНИЕТО може да се обжалва и протестира в 15-дневен срок, считано от днес пред Окръжен  съд - Благоевград.

РАЙОНЕН СЪДИЯ: